I. Europa išgyvena lemtingus laikus

Europiečiai suvokia jiems kilusių iššūkių pasekmes ir jas jaučia kasdieniame gyvenime. Ekonomikos atsigavimas, kurio naudą, visų pirma kalbant apie jaunimui skirtas naujas darbo vietas ir mažesnę nelygybę, pajus visa mūsų visuomenė, dar tik prasidėjo. Migracijos srautai – mūsų išorės sienų išbandymas – tebėra iššūkis Sąjungos solidarumui. Padidėjo terorizmo grėsmė. Padėtis vis dar nestabili ir mūsų rytinėse bei pietinėse kaimyninėse šalyse. Galiausiai padėtį sunkina po Jungtinės Karalystės referendumo tvyranti nežinia.

Išklausę europiečius, supratome, kad jie trokšta įveikti šiuos iššūkius ir apsisaugoti nuo grėsmių. Jie ieško galimybių užsitikrinti tvarią ateitį sau ir savo šeimoms. Jie nori matyti ateities viziją – įsitikinti, kad tik valdymas visais (vietos, regioniniu, nacionaliniu ir Europos) lygmenimis gali pateisinti dabartinės ir ateinančių kartų lūkesčius.

Komisija sutelkia dėmesį į svarbius dalykus...

Dar pačioje kadencijos pradžioje Komisija savo prioritetu pasirinko svarbiausius Europos piliečiams, valstybėms narėms ir pačiai Sąjungai kylančius uždavinius, kuriuos akivaizdžiai naudingiau spręsti Europos lygmeniu. Per praėjusius metus padarėme didelę pažangą įgyvendindami jau nustatytas strategijas: Investicijų planą Europai, bendrosios skaitmeninės rinkos strategiją, energetikos sąjungos strategiją, Europos saugumo darbotvarkę, Europos migracijos darbotvarkę, kapitalo rinkų sąjungos strategiją, teisingo ir veiksmingo pelno apmokestinimo veiksmų planą, naujosios prekybos strategiją, tolesnius ekonominės ir pinigų sąjungos kūrimo žingsnius, bendrosios rinkos strategiją ir žiedinės ekonomikos veiksmų planą.

Sutelkę dėmesį į svarbiausius dalykus ir derindami prioritetus su Europos Parlamentu bei Taryba, svarbiausiose srityse greitai pasiekėme juntamų rezultatų. Vos per vienus metus Europos strateginių investicijų fondas pradėjo veikti 27 valstybėse narėse ir jis paskatino investuoti 138 mlrd. EUR, įskaitant naujas maždaug 300 000 mažųjų ir vidutinių įmonių skirtas lėšas. Padarėme didelę pažangą siekdami atgauti neteisėtų migracijos srautų kontrolę ir išvengti tragiškų žūčių Egėjo ir Viduržemio jūrose. Praėjo vos dešimt mėnesių nuo Komisijos pasiūlymo įsteigti Europos sienų ir pakrančių apsaugos pajėgas – ir jos jau stiprina mūsų išorės sienų kontrolę. Kartu Europa parodė solidarumą 1 mln. Sirijos pabėgėlių – suteikė jiems prieglobstį ir apsaugą. Vien per vienus metus Europos Sąjungoje perkėlėme ir iš naujo įkurdinome daugiau kaip 15 000 pabėgėlių. Pastaruosius tris mėnesius vidutinis per mėnesį perkeliamų asmenų skaičius buvo apie 1 000. Rugsėjo mėn. jis padidėjo iki 1 200. Atotrūkis tarp pabėgėlių, kuriuos reikia perkelti, skaičiaus ir iš Graikijos jau perkeltų pabėgėlių skaičiaus mažėja, tačiau ateinančiais mėnesiais turime nemažinti tempo ir gerokai paspartinti pabėgėlių perkėlimą iš Italijos.

Darbo programoje išdėstomos pagrindinės iniciatyvos, kurias Komisija įsipareigoja įgyvendinti iki 2017 m. pabaigos. Šie konkretūs pasiūlymai – akivaizdžiausias mūsų darbo, kuriuo prisidedame prie atsinaujinimo proceso, artėjant 2017 m. kovo mėn. minėsimam Romos sutarčių pasirašymo 60-mečiui, rezultatas. Siekdami užtikrinti, kad šie ir ankstesniais metais mūsų pateikti pagrindiniai pasiūlymai būtų kuo greičiau priimti ir būtų juntamas konkretus jų poveikis, bendradarbiausime su Europos Parlamentu ir Taryba.

... ir siekia kokybės

Bendrai nustatydami prioritetus geriname Europos mastu drauge vykdomos veiklos kokybę. Tai vienas iš būdų įrodyti europiečiams, kad mūsų valdymo struktūros iš tiesų dirba jų labui. Piliečių pasitikėjimą galime pelnyti ne vien geresniais darbais – ne mažiau svarbu yra siekti kokybės.

Todėl ateinančiais mėnesiais itin daug dėmesio skirsime praktinei veiklai: sieksime, kad galiojantys Europos teisės aktai būtų tinkamai taikomi, būtų užtikrinamas deramas jų vykdymas ir kad jie toliau atitiktų savo paskirtį; teiksime struktūrinę paramą, pavyzdžiui, Graikijoje; skatinsime tolesnę Europos strateginių investicijų fondo veiklą ir šalinsime kliūtis investicijoms; bendradarbiaudami su valstybėmis narėmis, socialiniais partneriais ir pilietine visuomene kursime Sąjungos politikos tikslams įgyvendinti palankią aplinką, be kita ko, veiksmingai naudodamiesi turimomis biudžeto lėšomis. Šiais metais dėsime dar daugiau pastangų užtikrinti teisės aktų vykdymą, nes net ir patys geriausi teisės aktai yra beverčiai, jei jie neduoda konkrečių rezultatų.

Visuose savo darbuose ir toliau vadovausimės geresnio reglamentavimo principais, kad būtų nuolat vertinama, ar tie darbai yra veiksmingi ir proporcingi siekiant užsibrėžtų plataus užmojo politikos tikslų. Daugelio pagrindinių ateinančiais metais įgyvendintinų iniciatyvų pasiūlymai parengti pagal Reglamentavimo kokybės ir rezultatų programą (angl. REFIT). Tai pasiūlymai atnaujinti ir patobulinti galiojančius teisės aktus, kad būtų galima veiksmingai ir be nereikalingos naštos toliau siekti užsibrėžtų tikslų.

Be pagrindinių iniciatyvų, siūlome pagal programą REFIT peržiūrėti nemažai papildomų galiojančių teisės aktų. Ateityje, peržiūrėdami galiojančius teisės aktus, visuomet sieksime REFIT tikslų. Nustatydami savo ateinančių mėnesių prioritetus visų pirma atsižvelgėme į 22 REFIT platformos pateiktas nuomones. Visose srityse, dėl kurių pateiktos tos nuomonės, darbas jau vyksta arba jį ketinama pradėti. Kartu su šia darbo programa skelbiame rezultatų suvestinę, kurioje išsamiai nurodomi tolesni su REFIT platformos pateiktomis nuomonėmis susiję veiksmai ir pastangos, kurias dedame vertindami ir peržiūrėdami galiojančius teisės aktus. Be to, siūlome panaikinti keletą nebeaktualių teisės aktų. Kad teisėkūros institucijos galėtų sutelkti dėmesį į išties svarbius pasiūlymus, mes taip pat siūlome atšaukti 19 dar nepriimtų, tačiau formaliai nebeaktualių arba savo tikslo nebeatitinkančių pasiūlymų.

Toliau sieksime įtvirtinti kitus savo darbo metodų pakeitimus. Per pastaruosius dvejus metus Komisija tapo gerokai atviresnė ir atskaitingesnė piliečiams, todėl pagerėjo mūsų darbų ir pasiūlymų kokybė. Dabar dėl įvairių pasiūlymų, įskaitant deleguotųjų ir įgyvendinimo aktų projektus, konsultuojamės su visuomene. Atvirai išklausome interesų grupių, norinčių daryti įtaką ES politikos sprendimams, atstovus. Kitas teisėkūros institucijas – Europos Parlamentą ir Tarybą – paraginome prisijungti prie naujo Tarpinstitucinio susitarimo dėl privalomo skaidrumo registro, kad jie būtų atskaitingi piliečiams dėl lobizmo visuose ES teisėkūros proceso etapuose.

II. 10 prioritetų įgyvendinimas

Ateinančiais metais Komisija toliau stengsis įgyvendinti 10 politinėse gairėse išdėstytų prioritetų, kuriuos ji, remdamasi Europos Vadovų Tarybos „Strategine Sąjungos kintančiame pasaulyje darbotvarke“ ir pasikonsultavusi su Europos Parlamentu, nustatė savo kadencijos pradžioje. Taip ji įgyvendins planinę ir konstruktyvią darbotvarkę, padėsiančią pasiekti konkrečius rezultatus – apsaugoti, apginti piliečius ir suteikti jiems galių.

1. Naujas darbo vietų kūrimo, ekonomikos augimo ir investicijų postūmis

Mūsų gyvenimo būdą sauganti ir jaunimui galių teikianti Europa. Per pastaruosius trejus metus sukurta maždaug aštuoni milijonai naujų darbo vietų, tačiau daugelyje valstybių narių nedarbo (ypač jaunimo) lygis vis dar yra nepriimtinai aukštas. Mūsų prioritetas – padėti valstybėms narėms sudaryti kuo geresnes sąlygas jaunimui įgyti būtinų įgūdžių ir tapti aktyviais darbo rinkos dalyviais bei visuomenės nariais.

Mūsų naujosios jaunimo iniciatyvos tikslas – kiekvienam jaunam žmogui suteikti realių švietimo, mokymo ir užimtumo perspektyvų. Itin daug dėmesio jaunimui skirsime įgyvendindami Europos naujų įgūdžių darbotvarkę. Savo pasiūlymais sieksime modernizuoti švietimą, gerinti pameistrystės kokybę bei pameistrių judumą ir stebėti akademinį ar profesinį išsilavinimą įgijusio jaunimo integravimosi į darbo rinką rezultatus. Be to, daugiau dėmesio skirsime Jaunimo garantijų iniciatyvai, nes ji yra svarbi priemonė, padedanti investuoti į jaunimą, tobulinti jų įgūdžius ir paremti pirmuosius jų karjeros žingsnius, taip pat Jaunimo užimtumo iniciatyvai. Taip, atsigręžę į pagalbos stokojančius regionus ir jaunimą, paremsime valstybių narių veiksmus.